《秣马谣送王御史恒哲》
明代·郑瑛

渥洼水咽天房开，酸风嘶入黄金台。赤虬帝子市骏骨，感激白金啼香埃。

双铜刮露竹披耳，三騣连钱窣红尾。碧蹄飒沓碎琼瑶，青毛参差剪秋水。

画阑十二春梦凉，银缸夜煮兰苕香。胡雏黄须不敢秣，忽惊神骏生辉光。

刘郎倚醉桂华树，洗却芳尘拂金紫。为君折取珊瑚鞭，一日旋风五千里。

作者简介：福建闽县人，字希晦。永乐十三年进士。授乐会训导。有《弦斋集》。